title: A Bizottság (EU) 2020/857 végrehajtási rendelete (2020. június 17.) az (EU) 2019/517 európai parlamenti és tanácsi rendeletnek megfelelően az Európai Bizottság és a .eu felső szintű domain nyilvántartója közötti szerződésbe foglalandó elvek meghatározásáról (EGT-vonatkozású szöveg)

text:
                  19.6.2020

                  HU

                  Az Európai Unió Hivatalos Lapja

                  L 195/52

         A BIZOTTSÁG (EU) 2020/857 VÉGREHAJTÁSI RENDELETE
         (2020. június 17.)
         az (EU) 2019/517 európai parlamenti és tanácsi rendeletnek megfelelően az Európai Bizottság és a .eu felső szintű domain nyilvántartója közötti szerződésbe foglalandó elvek meghatározásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a .eu felső szintű domainnév bevezetéséről és működéséről, valamint a 733/2002/EK rendelet módosításáról és hatályon kívül helyezéséről, valamint a 874/2004/EK bizottsági rendelet hatályon kívül helyezéséről szóló, 2019. március 19-i (EU) 2019/517 Európai Parlament és a tanácsi rendeletre (1) és különösen annak 8. cikke (2) bekezdésére,
         mivel:

                     (1)

                     E rendelet célja, hogy meghatározza a Bizottság és a .eu felső szintű domain (a továbbiakban: TLD) szervezéséért, kezeléséért és igazgatásáért felelős nyilvántartó közötti szerződésben rögzítendő elveket.

                     (2)

                     A nyilvántartónak oly módon kell igazgatnia a .eu TLD-t, hogy az erősítse az uniós identitást, népszerűsítse az uniós értékeket az interneten és előmozdítsa a .eu domainnév használatát.

                     (3)

                     Annak érdekében, hogy a .eu TLD mindenki számára, aki az (EU) 2019/517 rendelet értelmében jogosult .eu TLD bejegyzésére, könnyebben hozzáférhetővé és használhatóbbá váljon, a Bizottság kérésére a nyilvántartónak regisztrátori szolgáltatásokat kell nyújtania az Unió egyes rosszul ellátott földrajzi területein vagy a Bizottság által meghatározott felhasználói kategóriák számára.

                     (4)

                     Az (EU) 2019/517 rendeletben meghatározott kötelezettségek teljesítése érdekében elengedhetetlen, hogy a nyilvántartó a Bizottsággal együttműködve és annak kérésére az (EU) 2019/517 rendelettel létrehozott többszereplős tanácsadó csoport véleményének figyelembevételével biztosítsa a .eu TLD megfelelő irányítását.

                     (5)

                     A .eu TLD versenyképességének és széles körű használatának biztosítása érdekében a nyilvántartónak törekednie kell a kiváló működésre, és versenyképes áron magas színvonalú szolgáltatást kell nyújtania. A legmodernebb módszerek és technológiák alkalmazásával biztosítania kell a szolgáltatás megbízhatóságát, biztonságosságát és a fogyasztók védelmét, valamint együtt kell működnie az illetékes hatóságokkal.

                     (6)

                     A nyilvántartónak a költségvetését a hatékony és eredményes pénzgazdálkodás elvével, nevezetesen a gazdaságosság, eredményesség és hatékonyság elvével összhangban kell kezelnie. A költségek és beruházások után megmaradt éves költségvetési többletet át kell csoportosítani az Unió általános költségvetésébe.

                     (7)

                     A nyilvántartónak biztosítania kell szolgáltatásai folytonosságát és a .eu TLD működését. E célból a nyilvántartónak ki kell dolgoznia egy üzleti helyreállítási tervet, amelyet rendszeresen frissítenie kell.

                     (8)

                     A nyilvántartónak elő kell mozdítania az internetirányításról szóló, 2014. november 27-i tanácsi következtetésekben és az „Internetpolitika és internetirányítás: Európa szerepe az internetirányítás jövőjének alakításában” című bizottsági közleményben (2) meghatározott, az internetirányítással kapcsolatos uniós célkitűzéseket. A Bizottság kérésére a nyilvántartó az éves költségvetési többlet egy részét elkülönítheti az internetirányítással kapcsolatos célkitűzések finanszírozására.

                     (9)

                     Az online terek iránti általános bizalom erősítése, valamint az uniós jog által biztosított jogok védelme érdekében a nyilvántartónak minden szükséges intézkedést meg kell tennie a domainnevek spekulatív és visszaélésszerű bejegyeztetésének megelőzése és kezelése érdekében. Ennek keretében a nyilvántartónak együtt kell működnie az Európai Unió Szellemi Tulajdoni Hivatalával és más uniós ügynökségekkel.

                     (10)

                     A végfelhasználóknak a .eu TLD iránti bizalma növelése, valamint a magas szintű fogyasztóvédelem biztosítása érdekében a nyilvántartónak a szolgáltatásai nyújtása során meg kell hoznia a rendszerek kiberbiztonságának biztosításához szükséges intézkedéseket.

                     (11)

                     A nyilvántartónak egyszerű és hatékony eljárásokat kell biztosítania a .eu domainneveket érintő szerződéses viták rendezésére.

                     (12)

                     A domainneveket és a nyilvántartási adatokat pontosan tartalmazó adatbázis fenntartása, valamint az uniós adatvédelmi szabályoknak megfelelő, jogszerű hozzáférés lehetővé tétele az említett adatokhoz elengedhetetlen a domainnévrendszer biztonságának, stabilitásának és a támadásokkal szembeni ellenálló képességének biztosításához. Ezért a nyilvántartónak gyűjtenie kell a .eu TLD-re vonatkozó WHOIS adatokat, garantálnia kell azok sértetlenségét és rendelkezésre állását, valamint azokhoz a megfelelő eszközökkel az uniós adatvédelmi szabályoknak megfelelő, jogszerű hozzáférést kell biztosítania. A nyilvántartónak megfelelő intézkedéseket kell hoznia a pontatlan nyilvántartási adatok bejegyzésének megelőzésére és javítására.

                     (13)

                     Az e rendeletben előírt intézkedések összhangban vannak az (EU) 2018/1972 európai parlamenti és tanácsi irányelvvel (3) létrehozott hírközlési bizottság (COCOM) véleményével,

               ELFOGADTA EZT A RENDELETET:

            1. cikk
            Tárgy
            E rendelet meghatározza a Bizottság és a .eu TLD szervezéséért, kezeléséért és igazgatásáért felelős nyilvántartó között az (EU) 2019/517 rendelettel összhangban kötött szerződésben rögzítendő elveket.

            2. cikk
            Az uniós értékek népszerűsítése az interneten

               (1)   A nyilvántartó hozzájárul az uniós identitás erősítéséhez és az uniós értékek népszerűsítéséhez az interneten. Ez elsősorban azt jelenti, hogy a nyilvántartónak szabályozás, valamint a regisztrátorokhoz, a bejegyzést kérelmezőkhöz és más érdekelt felekhez fűződő kapcsolatai révén elő kell mozdítania a nyitottságot, az innovációt, a többnyelvűséget és a hozzáférhetőséget, a véleménynyilvánítás és a tájékozódás szabadságát, az emberi jogok tiszteletben tartását és a jogállamiságot, továbbá olyan intézkedéseket kell hoznia, amelyek javítják a felhasználók online biztonságát és biztosítják magánéletük tiszteletben tartását.

               (2)   A nyilvántartó aktívan támogatja az Unió valamennyi hivatalos nyelvének használatát.

            3. cikk
            A .eu TLD népszerűsítése

               (1)   A nyilvántartó a digitális egységes piac támogatása, az online európai identitás kiépítése és a határokon átívelő online tevékenységek ösztönzése érdekében felhívja az Unióban a figyelmet a .eu TLD-re, és népszerűsíti annak használatát.

               (2)   A .eu TLD használatának előmozdítása érdekében az Unió egyes rosszul ellátott földrajzi területein, illetve a bejegyezést kérelmezők meghatározott kategóriái körében a nyilvántartó a Bizottság kérésére regisztrátorként jár el, és közvetlen domainnév-bejegyzési szolgáltatásokat nyújt a bejegyzést kérelmezőknek. Ez a tevékenység a Bizottság által meghatározott földrajzi területekre és kérelmezői kategóriákra korlátozódik.

               (3)   A nyilvántartó népszerűsíti a .eu TLD használatát valamennyi rendelkezésre álló változatában és minden európai nyelven.

            4. cikk
            Megfelelő irányítás

               (1)   A nyilvántartó biztosítja a .eu TLD megfelelő irányítását. A nyilvántartó belső irányítási struktúrája biztosítja az érdekelt felek széles körű képviseletét, a hatékonyságot, az eredményességet, az elszámoltathatóságot, az átláthatóságot és a jó reagálóképességet.

               (2)   A .eu TLD szervezésének, kezelésének és igazgatásának javítása vagy hatékonyabbá tétele érdekében a nyilvántartó tanácsot kér a Bizottságtól, együttműködik vele és végrehajtja a .eu TLD-vel kapcsolatos konkrét utasításait, valamint kérésére figyelembe veszi a többszereplős tanácsadó csoport véleményét.

            5. cikk
            Megfelelő igazgatás

               (1)   A nyilvántartó a közérdeket szem előtt tartva igazgatja a .eu TLD-t, és törekszik az online környezet iránti általános bizalom megerősítésére.

               (2)   A nyilvántartó törekszik a kiváló működésre és versenyképes áron magas színvonalú szolgáltatást biztosít.

               (3)   A nyilvántartó olyan eljárásokat alkalmaz, amelyek az uniós joggal összhangban biztosítják, hogy a .eu TLD igazgatása és kezelése megfeleljen az átláthatóság, a biztonság, a stabilitás, a kiszámíthatóság, a megbízhatóság, a hozzáférhetőség, a hatékonyság és a megkülönböztetésmentesség elvének, valamint tisztességes versenyfeltételeket és megfelelő fogyasztóvédelmet garantálnak.

               (4)   A nyilvántartó eljárásokat fogad el annak biztosítása érdekében, hogy a regisztrátorok számára ugyanolyan feltételek mellett és ugyanolyan minőségben nyújtson szolgáltatásokat és információkat, mint amilyen feltételeket és minőséget a saját egyenértékű szolgáltatásai esetében használ, különösen, ha a 3. cikk (2) bekezdésének megfelelően regisztrátorként jár el.

               (5)   A nyilvántartó a .eu TLD-t a hatékony és eredményes pénzgazdálkodás elveinek megfelelően igazgatja. A nyilvántartó a Bizottság kérésére bizonyítékot szolgáltat az említett elveknek való megfelelésről, különösen a szerződés végrehajtásához szükséges pénzügyi és emberi erőforrások elosztása tekintetében. A nyilvántartó legalább kétévente külső ellenőrzésnek veti alá magát.

               (6)   A nyilvántartó szolgáltatásait az Unió valamennyi hivatalos nyelvén kínálja.

            6. cikk
            Biztonság és fogyasztóvédelem

               (1)   A nyilvántartó biztosítja a .eu TLD irányítása során az általa működtetett hálózati és információs rendszerek magas szintű biztonságát. Ennek keretében speciális szabályokat vezet be, és követi a legkorszerűbb kiberbiztonsági kockázatkezelési gyakorlatokat.

               (2)   A nyilvántartó a Bizottság előzetes írásbeli hozzájárulásával ügymenet-folytonossági és helyreállítási tervet fogad el. A nyilvántartó a Bizottság előzetes írásbeli hozzájárulásával rendszeres időközönként felülvizsgálja a tervet.

               (3)   A nyilvántartó olyan korszerű eszközöket és technológiákat bocsát a regisztrátorok és a bejegyzést kérelmezők rendelkezésére, amely lehetővé teszi számukra, hogy megvédjék magukat a kiberbiztonsági fenyegetésektől, továbbá fejlett módszereket alkalmaz a visszaélésszerű bejegyeztetés megakadályozására.

            7. cikk
            Díjak és többlet

               (1)   A nyilvántartó előzetesen közli a Bizottsággal a .eu domainnevek bejegyzéséért felszámítani kívánt díjakat, valamint tájékoztatja arról, hogy ezek hogyan viszonyulnak a felmerülő költségekhez. A díjakat a nyilvántartó közzéteszi.

               (2)   A nyilvántartó minden pénzügyi év végén átcsoportosítja az Unió általános költségvetésébe azt a regisztrált többletet, amelyet nem kíván a szolgáltatásai minőségének javítására vagy az internetirányítással kapcsolatos uniós célkitűzések előmozdítására fordítani.

               (3)   A nyilvántartó közli a Bizottsággal azoknak a beruházásokra szánt összegeknek a nagyságát, amelyeket várhatóan levon az uniós költségvetésbe átcsoportosítandó potenciális költségvetési többletből.

            8. cikk
            Internetirányítás

               (1)   A nyilvántartó előmozdítja az internetirányítással kapcsolatos uniós célkitűzéseket. Ennek keretében együttműködik a Bizottsággal, és kérésére figyelembe veszi a .eu TLD-vel foglalkozó többszereplős tanácsadó csoport véleményét.

               (2)   A Bizottság kérésére a nyilvántartó a .eu TLD működése során keletkezett többlet egy részét elkülöníti az internetirányítással kapcsolatos uniós célkitűzések előmozdítására.

               (3)   A nyilvántartónak részletes tervvel kell rendelkeznie az internetirányítási célkitűzések finanszírozására. Ezt a tervet a nyilvántartó a Bizottság előzetes írásbeli hozzájárulásával fogadja el.

            9. cikk
            Spekulatív és visszaélésszerű bejegyeztetések

               (1)   A nyilvántartónak az (EU) 2019/517 rendelet 11. cikke b), c) és e) pontjának megfelelően olyan szabályokat és eljárásokat kell alkalmaznia, amelyek aktívan visszaszorítják a domainnevek spekulatív és visszaélésszerű bejegyeztetését a .eu TLD-ben. Ennek keretében a nyilvántartó együttműködik az Európai Unió Szellemi Tulajdoni Hivatalával és más uniós ügynökségekkel.

               (2)   A nyilvántartó legalább a 2005/295/EK (4) bizottsági nyilatkozat hatálya alá tartozó szellemi tulajdonjogokat figyelembe veszi, ideértve az uniós vagy a nemzeti jogban előírt szerzői jogokat, védjegyoltalmi jogokat és földrajzi árujelzőket, valamint – a nyilvántartó tagállam nemzeti joga által biztosított védelem mértékéig – a lajstromozás nélkül oltalomban részesülő védjegyeket, kereskedelmi neveket, cégjelzéseket, cégneveket, családneveket, illetve a védett irodalmi és művészeti alkotások megkülönböztető címeit.

               (3)   A domainnevek spekulatív és visszaélésszerű bejegyeztetésének visszaszorítása érdekében a nyilvántartó olyan szabályokat és eljárásokat alkalmaz, amelyek biztosítják a nyilvántartási adatok – különösen a bejegyezés kérelmezőjét azonosító adatok – pontosságát. A nyilvántartó biztosítja, hogy a regisztrátorok a bejegyzéseket az adatok biztonságára és pontosságára vonatkozó elveknek és az uniós jognak megfelelően kezeljék.

               (4)   A nyilvántartó a bejegyzési kérelmekre, valamint a bejegyzési kritériumok és a bejegyzést kérelmezők adatainak ellenőrzésére vonatkozóan olyan szabályzatokat és eljárásokat alkalmaz, amelyek biztosítják, hogy az információk ellenőrzésére sor kerüljön a bejegyzést megelőzően, illetve – a nyilvántartó kezdeményezésére vagy a szóban forgó domainnév bejegyzésével kapcsolatos vita eredményeként – a bejegyzést követően.

            10. cikk
            A domainnevek visszavonása

               (1)   A nyilvántartó olyan szabályokat és eljárásokat alkalmaz, amelyek az (EU) 2019/517 rendelet 4. cikke (3) bekezdésének megfelelően saját kezdeményezésére, illetőleg a megfelelő peren kívüli vagy bírósági eljárás keretében lehetővé teszik a domainnevek visszavonását. A nyilvántartó különösen a névhez fűződő jogok vagy jogos érdekek nélkül bejegyzett, valamint a rosszhiszeműen használt domainneveket vonja vissza.

               (2)   A domainnevek visszavonására irányuló eljárás részeként a nyilvántartó értesíti a domainnév birtokosát az eljárásról, és lehetőséget biztosít számára a megfelelő intézkedések megtételére.

            11. cikk
            Alternatív vitarendezési (ADR) eljárás

               (1)   A nyilvántartó egyszerű, hozzáférhető, hatékony és egységes eljárásokat biztosít a .eu domainnevek bejegyzésével kapcsolatos viták rendezésére.

               (2)   A nyilvántartó által az alternatív vitarendezési eljárásokra vonatkozóan elfogadott szabályoknak meg kell felelniük a 2013/11/EU európai parlamenti és tanácsi irányelvnek (5). A szabályok figyelembe veszik az e területen bevált nemzetközi gyakorlatokat, beleértve a Szellemi Tulajdon Világszervezetének vonatkozó ajánlásait, és megfelelnek olyan egységes eljárási szabályoknak, amelyek összhangban vannak az ICANN domainnevekre vonatkozó egységes vitarendezési politikájában meghatározottakkal.

               (3)   A nyilvántartó más, megfelelő szakértelemmel rendelkező, elismert alternatív vitarendezési szolgáltatót is választhat. A kiválasztási eljárásnak objektívnek, átláthatónak és megkülönböztetésmentesnek kell lennie. A kiválasztott szolgáltatók jegyzékét a nyilvántartó közzéteszi.

            12. cikk
            A domainnevek és a nyilvántartási adatok adatbázisai

               (1)   A nyilvántartó megfelelő szabályok és eljárások alkalmazásával biztosítja, hogy a WHOIS adatbázis pontos és naprakész adatokat tartalmazzon, valamint hogy ezen adatok közzététele és az adatokhoz való hozzáférés az uniós adatvédelmi szabályokkal összhangban történjen.

               (2)   Ha egy kérelmező szándékosan pontatlan adatokat közöl, ez alapot ad annak megállapítására, hogy a domainnév bejegyzése a bejegyzés feltételeinek megsértésével történt.

            13. cikk
            Az illetékes hatóságokkal való együttműködés

               (1)   A nyilvántartó együttműködik a kiberbűnözés elleni küzdelemben részt vevő illetékes hatóságokkal. Együttműködik továbbá a spekulatív és visszaélésszerű bejegyeztetések elleni küzdelemben részt vevő, illetve a kiberbiztonsággal és információbiztonsággal, a fogyasztóvédelemmel és az alapvető jogok védelmével foglalkozó illetékes hatóságokkal, állami és magánszervezetekkel. Az uniós jognak vagy az uniós joggal összhangban lévő nemzeti jognak megfelelően – ideértve a bírósági végzéseket, illetve a megfelelő hatáskörrel felruházott közigazgatási szervek határozatait – az illetékes hatóságok és állami szervek számára hozzáférést biztosít az adatokhoz.

               (2)   A nyilvántartó eljárásokat dolgoz ki az illetékes hatóságokkal, valamint az állami és magánszervezetekkel való együttműködés megkönnyítésére.

            14. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 17-én.

                  a Bizottság részéről

                  az elnök

               Ursula VON DER LEYEN

            (1)  HL L 91., 2019.3.29., 25. o.

            (2)  COM(2014) 72.

            (3)  Az Európai Parlament és a Tanács (EU) 2018/1972 irányelve (2018. december 11.) az Európai Elektronikus Hírközlési Kódex létrehozásáról (HL L 321., 2018.12.17., 36. o.).

            (4)  A Bizottság nyilatkozata a szellemi tulajdonjogok érvényesítéséről szóló 2004/48/EK európai parlamenti és tanácsi irányelv 2. cikkéről (HL L 94., 2005.4.13., 37. o.).

            (5)  Az Európai Parlament és a Tanács 2013/11/EU irányelve (2013. május 21.) a fogyasztói jogviták alternatív rendezéséről, valamint a 2006/2004/EK rendelet és a 2009/22/EK irányelv módosításáról (HL L 165., 2013.6.18., 63. o.).


title: A Tanács (EU) 2020/847 végrehajtási rendelete (2020. június 18.) az Iránnal szembeni korlátozó intézkedésekről szóló 267/2012/EU rendelet végrehajtásáról

text:
                  19.6.2020

                  HU

                  Az Európai Unió Hivatalos Lapja

                  L 196/1

         A TANÁCS (EU) 2020/847 VÉGREHAJTÁSI RENDELETE
         (2020. június 18.)
         az Iránnal szembeni korlátozó intézkedésekről szóló 267/2012/EU rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az Iránnal szembeni korlátozó intézkedésekről és a 961/2010/EU rendelet hatályon kívül helyezéséről szóló, 2012. március 23-i 267/2012/EU tanácsi rendeletre (1) és különösen annak 46. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2012. március 23-án elfogadta a 267/2012/EU rendeletet.

                     (2)

                     A 2010/413/KKBP határozat II. mellékletének felülvizsgálata alapján a Tanács megállapította, hogy a korlátozó intézkedéseket az említett határozat II. mellékletében foglalt jegyzéken szereplő minden személy és szervezet esetében fenn kell tartani, amennyiben a nevük nem szerepel az említett határozat VI. mellékletében.

                     (3)

                     A Tanács megállapította továbbá, hogy a 267/2012/EU rendelet IX. mellékletében tíz bejegyzést naprakésszé kell tenni.

                     (4)

                     A 267/2012/EU rendeletet ezért ennek megfelelően módosítani kell,

               ELFOGADTA EZT A RENDELETET:

            1. cikk
            A 267/2012/EU rendelet IX. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 18-án.

                  a Tanács részéről

                  az elnök

               A. METELKO-ZGOMBIĆ

            (1)  HL L 88., 2012.3.24., 1. o.

            MELLÉKLET
            A 267/2012/EU rendelet IX. melléklete a következőképpen módosul:

                        1.

                        Az „I. A nukleáris vagy ballisztikus rakétákhoz kapcsolódó tevékenységekben részt vevő személyek és szervezetek, valamint az iráni kormányt támogató személyek és szervezetek” cím alatt az „A. Személyek” alcímben szereplő jegyzékben foglalt megfelelő bejegyzések helyébe a következő bejegyzések lépnek:

                                    Név

                                    Azonosító adat

                                    Indoklás

                                    A jegyzékbe való felvétel időpontja

                                    „8.

                                    Ebrahim MAHMUDZADEH

                                    Az Iráni Elektronikai Vállalat (Iran Electronic Industries) korábbi ügyvezető igazgatója (lásd a B. rész 20. pontját). Jelenleg a Fegyveres Erők Szociális Biztonsági szervezetének (Armed Forces Social Security Organization) főigazgatója.

                                    2008.6.23.

                                    12.

                                    Mohammad Reza MOVASAGHNIA

                                    A Robotrepülőgép Ipari csoport (Cruise Missile Industry Group) néven is ismert Samen Al A’Emmeh Ipari Csoport (Samen Al A’Emmeh Industries Group, SAIG) korábbi vezetője. E szervezetet az ENSZ az 1747. sz. ENSZ BT-határozattal jegyzékbe vette, az Unió pedig felvette a 2007/140/KKBP közös álláspont I. mellékletébe.

                                    2010.7.26.

                                    25.

                                    Sayed Shamsuddin BORBORUDI
                                    (más néven: Seyed Shamseddin BORBOROUDI)

                                    Születési idő: 1969.9.21.

                                    Az ENSZ által jegyzékbe vett Iráni Atomenergia-szervezet (Atomic Energy Organisation of Iran) korábbi vezetőhelyettese, ahol is az ENSZ által jegyzékbe vett Feridun Abbasi Davani beosztottja volt. Legalább 2002 óta részt vesz Irán nukleáris programjában, korábban többek között az AMAD beszerzési és logisztikai vezetője volt, és ő felelt azért, hogy fedőcégeken, például a Kimia Madanon keresztül berendezéseket és alapanyagokat szerezzenek be Irán nukleárisfegyver-programjához.

                                    2011.12.1.”

                        2.

                        Az „I. A nukleáris vagy ballisztikus rakétákhoz kapcsolódó tevékenységekben részt vevő személyek és szervezetek, valamint az iráni kormányt támogató személyek és szervezetek” cím alatt az „B. Szervezetek” alcímben szereplő jegyzékben foglalt megfelelő bejegyzések helyébe a következő bejegyzések lépnek:

                                    Név

                                    Azonosító adat

                                    Indoklás

                                    A jegyzékbe való felvétel időpontja

                                    „87.

                                    Khala Afarin Pars (más néven PISHRO KHALA AFARIN COMPANY)

                                    Utolsó ismert címe: Unit 5, 2nd Floor, No 75, Mehran Afrand St, Sattarkhan St, Tehran.

                                    Részt vesz az iráni nukleáris programban közvetlenül felhasznált berendezések és anyagok beszerzésében.

                                    2011.12.1.

                                    161.

                                    Sharif University of Technology

                                    Utolsó ismert címe: Azadi Ave/Street, PO Box 11365-11155, Tehran, Iran, Tel. +98 21 66 161 E-mail: info@sharif.ir

                                    A Sharifi Műszaki Egyetem (Sharif University of Technology, SUT) több együttműködési megállapodást kötött olyan iráni kormányszervezetekkel, amelyeket az ENSZ és/vagy az Unió jegyzékbe vett, és amelyek katonai, illetve katonai jellegű területeken – különösen a ballisztikusrakéta-gyártás és beszerzés területén – tevékenykednek. Ilyen megállapodás például: az Unió által jegyzékbe vett Repülőgép-ipari Szervezettel (Aerospace Industries Organisation, AIO) kötött, többek között műholdak gyártására vonatkozó megállapodás; az iráni védelmi minisztériummal és az Iráni Forradalmi Gárdával (IRGC) folytatott, robothajó-versenyekkel kapcsolatos együttműködés; továbbá egy, az IRGC légierejével fennálló szélesebb körű, az egyetem kapcsolatainak, valamint az általa folytatott szervezeti és stratégiai együttműködésnek a fejlesztésére és erősítésére kiterjedő megállapodás; az SUT részese egy olyan, hat egyetem részvételével megkötött megállapodásnak, amely az iráni kormányt védelmi vonatkozású kutatással támogatja.
                                    Mindez együttesen olyan jelentős együttműködésre utal az iráni kormánnyal katonai, illetve katonai jellegű területeken, amely az iráni kormány támogatásának minősül.

                                    2014.11.8.”

                        3.

                        A „II. Iszlám Forradalmi Gárda” cím alatt az „A. Személyek” alcímben szereplő jegyzékben foglalt megfelelő bejegyzések helyébe a következő bejegyzések lépnek:

                                    Név

                                    Azonosító adat

                                    Indoklás

                                    A jegyzékbe való felvétel időpontja

                                    „6.

                                    Mohammad Ali JAFARI, IRGC

                                    Az IRGC korábbi parancsnoka

                                    2008.6.23.

                                    7.

                                    Mostafa Mohammad NAJJAR dandártábornok, IRGC

                                    Korábbi belügyminiszter és az összes katonai programért – beleértve a ballisztikusrakéta-programokat is – felelős korábbi miniszter (MODAFL). Jelenleg a fegyveres erők vezérkari főnökének vezető tanácsosa.

                                    2008.6.23.

                                    8.

                                    Mohammad Reza NAQDI dandártábornok, IRGC

                                    Születési hely: Nadjaf (Irak)
                                    Születési idő: 1953

                                    Az IRGC helyettes koordinátora. Az IRGC kulturális és szociális ügyi helyettes parancsnoka. A Basidzs ellenállási haderő (Basij Resistance Force) korábbi parancsnoka.

                                    2010.7.26.

                                    11.

                                    Hossein SALAMI dandártábornok, IRGC

                                    Az IRGC parancsnoka.

                                    2010.7.26.

                                    13.

                                    Ahmad VAHIDI dandártábornok, IRGC

                                    A Legfőbb Nemzeti Védelmi Egyetem (Supreme National Defense University) elnöke és korábbi miniszter (MODAFL).

                                    2008.6.23.”


title: A Bizottság (EU) 2020/858 végrehajtási rendelete (2020. június 18.) az (EU) 2018/732 végrehajtási rendeletnek az alkalmazása kezdőnapjának elhalasztása érdekében történő módosításáról (EGT-vonatkozású szöveg)

text:
                  19.6.2020

                  HU

                  Az Európai Unió Hivatalos Lapja

                  L 195/57

         A BIZOTTSÁG (EU) 2020/858 VÉGREHAJTÁSI RENDELETE
         (2020. június 18.)
         az (EU) 2018/732 végrehajtási rendeletnek az alkalmazása kezdőnapjának elhalasztása érdekében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az alternatív üzemanyagok infrastruktúrájának kiépítéséről szóló, 2014. október 22-i 2014/94/EU európai parlamenti és tanácsi irányelvre (1) és különösen annak 7. cikke (3) bekezdésére,
         mivel:

                     (1)

                     Az (EU) 2018/732 bizottsági végrehajtási rendelettel (2) összhangban a töltőállomásokon közzé kell tenni az üzemanyagárak összehasonlítását, méghozzá olyan személygépkocsik mintája alapján, amelyek legalább a súlyukat és a teljesítményüket tekintve hasonlóak. A tagállamoknak lehetőségük van a digitalizáció nyújtotta lehetőségek, például online eszközök használatára a piacon elérhető járművek típusaira vonatkozó és egyéb kiegészítő információk közzétételéhez. Ezért a különböző üzemanyagok összehasonlító egységárának a töltőállomásokon való megjelenítése mellett elfogadható egy olyan link megjelenítése, ahol teljesebb vagy további információk találhatók. E link feltüntetése azonban nem helyettesíti a töltőállomásokon való megjelenítést.

                     (2)

                     A tagállamoknak kell meghatározniuk, hogy mely töltőállomásokon kell megjeleníteni az alternatív üzemanyagoknak az (EU) 2018/732 végrehajtási rendelet I. mellékletében előírt közös módszertan szerint kiszámított egységárai összehasonlítását. Az információk megjelenítésének biztosítania kell a fogyasztók megfelelő tájékoztatását. Használhatók plakátok, táblák vagy kijelzők. Ezek felszerelése bizonyos munkálatokat tesz szükségessé a töltőállomásokon. Mindazonáltal a kis- és középvállalkozások számára e kötelezettség nem keletkeztethet terhet.

                     (3)

                     Az Európai Hálózatfinanszírozási Eszköz keretében az EU egy külön programtámogatási intézkedést hozott létre, hogy támogassa a tagállamokat a 2014/94/EU irányelv 7. cikke (3) bekezdésének a végrehajtásában, és ajánlásokat is ígért a tájékoztató táblák harmonizált bevezetéséhez. Az ajánlások azonban még nem készültek el amiatt, hogy a helyszíni vizsgálatokat el kellett halasztani, hiszen a Covid19-világjárványhoz kapcsolódó kijárási korlátozások kezdete óta nagyon megnehezedett a töltőállomásokon való tesztelés lehetősége. A Bizottság ezért a programtámogatási intézkedésben részt vevő tagállamok kérésére módosította a támogatási megállapodást és 2020. szeptember 30-ig meghosszabbította annak időtartamát. Ez a programtámogatási intézkedés részét képező, a 2014/94/EU irányelv 7. cikke (3) bekezdésének harmonizált végrehajtására vonatkozó ajánlások megjelenésének késedelmét is maga után vonja.

                     (4)

                     Az alternatív tüzelőanyagok infrastruktúrájával foglalkozó bizottság 2020. április 3-i ülésén a tagállamok megjegyezték, hogy a Covid19-világjárvány terjedésének megakadályozását célzó intézkedések korlátozzák a töltőállomásokhoz való hozzáférést. Emiatt nem végezhetők el a programtámogatási intézkedés ajánlásainak megfelelően a tájékoztató táblák felszereléséhez szükséges munkálatok. A plakátok, táblák vagy kijelzők elhelyezése fizikai munkavégzést tesz szükségessé az üzemanyagtöltő állomásokon, ez pedig kockázatokkal járhat a fogyasztókra és a dolgozókra nézve is a távolságtartási kötelezettség betartása tekintetében. A tagállamok ezért kérték az (EU) 2018/732 végrehajtási rendelet alkalmazása kezdőnapjának elhalasztását.

                     (5)

                     Az említett korlátozó tényezők miatt nem lehet kialakítani az ahhoz szükséges infrastruktúrát, hogy a töltőállomások az (EU) 2018/732 végrehajtási rendelet 2. cikkében előírt alkalmazási időponttól alkalmazzák az annak mellékletében meghatározott módszertant. Továbbá a tagállamok számára a szükséges adatok összegyűjtése is gondot okoz. Ezért az (EU) 2018/732 végrehajtási rendelet alkalmazásának kezdőnapját indokolt 6 hónappal elhalasztani, hogy a tagállamok kezelhessék a Covid19-válság okozta késedelmek által az említett rendeletben előírt intézkedések gyakorlati végrehajtására gyakorolt kedvezőtlen hatásokat.

                     (6)

                     A Covid19-válság kontextusában az azonnali segítségnyújtás, valamint a tagállamok és érdekeltek számára a módosításnak megfelelő tervezés lehetővé tétele érdekében e rendeletnek az Európai Unió Hivatalos Lapjában való közzétételét követő napon hatályba kell lépnie.

                     (7)

                     Az e rendeletben előírt intézkedések összhangban vannak a 2014/94/EU irányelv 9. cikkének (1) bekezdése alapján létrehozott bizottság véleményével,

               ELFOGADTA EZT A RENDELETET:

            1. cikk
            Az (EU) 2018/732 végrehajtási rendelet 2. cikke második bekezdése helyébe a következő szöveg lép:

               „Ez a rendelet 2020. december 7-től alkalmazandó.”

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 18-án.

                  a Bizottság részéről

                  az elnök

               Ursula VON DER LEYEN

            (1)  HL L 307., 2014.10.28., 1. o.

            (2)  A Bizottság (EU) 2018/732 végrehajtási rendelete a 2014/94/EU európai parlamenti és tanácsi irányelvnek megfelelően az alternatív üzemanyagok egységárának összehasonlítására vonatkozó közös módszertanról (HL L 123., 2018.5.18., 85. o.).


title: A Bizottság (EU) 2020/861 végrehajtási rendelete (2020. június 16.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Cantal”/„fourme de Cantal”/„cantalet” [OEM])

text:
                  22.6.2020

                  HU

                  Az Európai Unió Hivatalos Lapja

                  L 197/1

         A BIZOTTSÁG (EU) 2020/861 VÉGREHAJTÁSI RENDELETE
         (2020. június 16.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Cantal”/„fourme de Cantal”/„cantalet” [OEM])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Franciaország kérelmét, amely a 1107/96/EK bizottsági rendelet (2) alapján bejegyzett „Cantal”/„fourme de Cantal”/„cantalet” oltalom alatt álló eredetmegjelöléshez kapcsolódó termékleírás módosításának jóváhagyására irányul. E módosítás a „Cantal”/„fourme de Cantal”/„cantalet” elnevezés „Cantal”/„Fourme de Cantal”-ra történő módosítását foglalja magában.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet (3) az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában.

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            A „Cantal”/„fourme de Cantal”/„cantalet” (OEM) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 16-án.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  A Bizottság 1107/96/EK rendelete (1996. június 12.) a 2081/92/EGK tanácsi rendelet 17. cikkében megállapított eljárás szerint a földrajzi jelzések és eredetmegjelölések bejegyzéséről (HL L 148., 1996.6.21., 1. o.).

            (3)  HL C 46., 2020.2.11., 14. o.


title: A Bizottság (EU) 2020/862 végrehajtási rendelete (2020. június 19.) az 1306/2013/EU európai parlamenti és tanácsi rendelet alapján a közvetlen kifizetésekre alkalmazandó kiigazítási aránynak a 2020-as naptári év vonatkozásában történő rögzítéséről

text:
                  22.6.2020

                  HU

                  Az Európai Unió Hivatalos Lapja

                  L 197/3

         A BIZOTTSÁG (EU) 2020/862 VÉGREHAJTÁSI RENDELETE
         (2020. június 19.)
         az 1306/2013/EU európai parlamenti és tanácsi rendelet alapján a közvetlen kifizetésekre alkalmazandó kiigazítási aránynak a 2020-as naptári év vonatkozásában történő rögzítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 26. cikke (3) bekezdésére,
         a Mezőgazdasági Alapok Bizottságával folytatott konzultációt követően,
         mivel:

                     (1)

                     Az 1306/2013/EU rendelet 25. cikke értelmében minden év elején a közvetlen kifizetéseknek a rendelet 26. cikkében említett pénzügyi fegyelmi mechanizmussal történő csökkentése révén létre kell hozni egy olyan tartalékot, amelynek célja a mezőgazdasági termelést vagy értékesítést érintő súlyos válságok esetén további támogatást nyújtani a mezőgazdasági ágazat számára.

                     (2)

                     Az 1306/2013/EU rendelet 26. cikkének (1) bekezdése szerint a rendelet 16. cikkében a piachoz kapcsolódó kiadások és a közvetlen kifizetések finanszírozása tekintetében meghatározott éves felső összeghatárok betartásának biztosítása érdekében kiigazítási arányt kell meghatározni a közvetlen kifizetésekre vonatkozóan, amennyiben az adott közbenső összeghatár alá tartozó intézkedések finanszírozására vonatkozó előrejelzések azt mutatják, hogy egy adott pénzügyi évben az alkalmazandó felső összeghatárok túllépése várható.

                     (3)

                     A közvetlen kifizetések és a piachoz kapcsolódó kiadások 2021-es pénzügyi évre vonatkozó előzetes előrejelzései szerint 647,2 millió EUR összegben kell alkalmazni a pénzügyi fegyelmi mechanizmust, beleértve a mezőgazdasági ágazatot érintő válságokra képzett tartalék folyó áron 487,6 millió EUR-s összegét is.

                     (4)

                     Az összeg fedezése érdekében a 2020. naptári év tekintetében az 1307/2013/EU európai parlamenti és tanácsi rendelet (2) I. mellékletében felsorolt támogatási rendszerek keretében nyújtott közvetlen kifizetésekre alkalmazni kell a pénzügyi fegyelmi mechanizmust.

                     (5)

                     Az 1306/2013/EU rendelet 26. cikkének (3) bekezdésével összhangban az alkalmazás évének június 30-áig rögzíteni kell a kiigazítási arányt.

                     (6)

                     A 2021–2027-es időszakra vonatkozó többéves pénzügyi keretről szóló tanácsi rendeletre irányuló módosított bizottsági javaslatot (3) még nem fogadták el. Ezért elővigyázatossági intézkedésként a kiigazítási arány kiszámításához az Európai Mezőgazdasági Garanciaalap 2021-es pénzügyi évre rendelkezésre álló nettó egyenlegét kell felhasználni, amely 40 179,1 millió EUR-t tesz ki (az említett módosított javaslatban meghatározott részleges felső határ, az allokációknak az Európai Mezőgazdasági Vidékfejlesztési Alap és a közvetlen kifizetések közötti, a tagállamok által bejelentett átcsoportosításaival kiigazítva).

                     (7)

                     Általános szabályként az adott (N.) naptári évre közvetlen kifizetés iránti támogatási kérelmet benyújtó mezőgazdasági termelők részére az (N +1 pénzügyi éven belüli rögzített kifizetési időszakban kell folyósítani a kifizetést. A tagállamok azonban – bizonyos korlátokon belül – a szóban forgó kifizetési időszak lejárta után, késedelmesen is teljesíthetnek a mezőgazdasági termelők részére kifizetéseket. Az ilyen késedelmes kifizetések teljesítésére egy későbbi pénzügyi évben is sor kerülhet. Ha egy adott naptári évben pénzügyi fegyelmet kell alkalmazni, a kiigazítási arányt csak azokra a kifizetésekre szabad alkalmazni, amelyekre vonatkozóan a támogatási kérelmet abban a naptári évben nyújtották be, amelyre a pénzügyi fegyelmet alkalmazni kell. Ezért a mezőgazdasági termelők közötti egyenlő bánásmód biztosítása érdekében indokolt úgy rendelkezni, hogy a kiigazítási arány csak azokra a kifizetésekre legyen alkalmazandó, amelyekre vonatkozóan a támogatási kérelmet abban a naptári évben nyújtották be, amelyre a pénzügyi fegyelmet alkalmazni kell, függetlenül attól, hogy a kifizetést mikor folyósítják a mezőgazdasági termelők részére.

                     (8)

                     Az 1307/2013/EU rendelet 8. cikkének (1) bekezdése szerint az 1306/2013/EU rendelet 26. cikkének megfelelően meghatározott, a közvetlen kifizetésekre alkalmazandó kiigazítási arány az adott naptári évben a mezőgazdasági termelőknek nyújtandó közvetlen kifizetések összegének 2 000 EUR-t meghaladó részére alkalmazandó. Emellett az 1307/2013/EU rendelet 8. cikkének (2) bekezdése úgy rendelkezik, hogy a közvetlen kifizetések fokozatos bevezetése következtében a kiigazítási arány Horvátország esetében csak 2022. január 1-jétől alkalmazandó. Az e rendeletben meghatározandó kiigazítási arányt ezért az említett tagállam mezőgazdasági termelőinek folyósított kifizetésekre nem kell alkalmazni,

               ELFOGADTA EZT A RENDELETET:

            1. cikk

               (1)   Az 1306/2013/EU rendelet 25. és 26. cikkével és az 1307/2013/EU rendelet 8. cikkének (1) bekezdésével összhangban a kiigazítási arány meghatározása érdekében az 1307/2013/EU rendelet I. mellékletében felsorolt támogatási rendszerek keretében a mezőgazdasági termelőknek a 2020. naptári év tekintetében benyújtott támogatási kérelmek alapján teljesítendő, 2 000 EUR-t meghaladó összegű közvetlen kifizetések összegét 2,140411 %-os kiigazítási arány alkalmazásával csökkenteni kell.

               (2)   Az (1) bekezdésben meghatározott csökkentés Horvátország esetében nem alkalmazandó.

            2. cikk
            Ez a rendelet az Európai Unió Hivatalos Lapjában való kihirdetését követő hetedik napon lép hatályba

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 19-én.

                  a Bizottság részéről

                  az elnök

               Ursula VON DER LEYEN

            (1)  HL L 347., 2013.12.20., 549. o.

            (2)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).

            (3)  COM(2020) 443 final.


title: A Bizottság (EU) 2020/864 végrehajtási rendelete (2020. június 22.) a gabonaágazatban 2020. június 23-tól alkalmazandó behozatali vámok megállapításáról

text:
                  23.6.2020

                  HU

                  Az Európai Unió Hivatalos Lapja

                  LI 197/1

         A BIZOTTSÁG (EU) 2020/864 VÉGREHAJTÁSI RENDELETE
         (2020. június 22.)
         a gabonaágazatban 2020. június 23-tól alkalmazandó behozatali vámok megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 183. cikkére,
         mivel:

                     (1)

                     A 642/2010/EU bizottsági rendelet (2) 1. cikkének (1) bekezdése értelmében a 1001 11 00, a 1001 19 00, az ex 1001 91 20 (közönséges búza, vetőmag), az ex 1001 99 00 (kiváló minőségű közönséges búza, a vetőmag kivételével), a 1002 10 00, a 1002 90 00, a 1005 10 90, a 1005 90 00, a 1007 10 90 és a 1007 90 00 KN-kód alá tartozó termékek behozatali vámja megegyezik az adott szállítmányra alkalmazandó CIF-importárnak az e termékekre behozataluk esetén érvényes, 55 %-kal megnövelt intervenciós árból történő kivonásával kapott összeggel. Az említett vám azonban nem haladhatja meg a közös vámtarifában meghatározott vámtételt.

                     (2)

                     A 642/2010/EU rendelet 1. cikkének (2) bekezdése értelmében a hivatkozott cikk (1) bekezdésében említett behozatali vám kiszámítása céljából az ugyanazon bekezdésben meghatározott termékekre szabályos időközönként reprezentatív CIF-importárakat kell megállapítani.

                     (3)

                     A 642/2010/EU rendelet 2. cikke (1) bekezdésének megfelelően az ugyanazon rendelet 1. cikkének (1) bekezdésében említett termékekre vonatkozó behozatali vám kiszámításához a szóban forgó rendelet 5. cikkében leírt módszerrel meghatározott napi reprezentatív CIF-importárat kell alkalmazni.

                     (4)

                     A 1001 11 00, a 1001 19 00, az ex 1001 99 00 (kiváló minőségű közönséges búza, a vetőmag kivételével), a 1002 10 00 és a 1002 90 00 KN-kód alá tartozó, Kanadából származó termékekre vonatkozó behozatali vámot 2017. szeptember 21-től kezdődően a 642/2010/EU rendelet 2. cikkének (5) bekezdése szerint kell kiszámítani.

                     (5)

                     Meg kell állapítani a 2020. június 23-tól kezdődő időszakra vonatkozó behozatali vámokat, amelyek alkalmazása új behozatali vámok megállapításáig tart.

                     (6)

                     A 642/2010/EU rendelet 2. cikkének (2) bekezdésével összhangban indokolt úgy rendelkezni, hogy e rendelet a kihirdetése napján lépjen hatályba,

               ELFOGADTA EZT A RENDELETET:

            1. cikk
            A gabonaágazatban 2020. június 23-tól alkalmazandó, a 642/2010/EU rendelet 1. cikkének (1) bekezdésében említett behozatali vámokat e rendelet I. melléklete határozza meg a II. mellékletben ismertetett adatok alapján.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 22-én.

                  a Bizottság részéről,

                  az elnök nevében,

               Wolfgang BURTSCHER

                  Főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  A Bizottság 642/2010/EU rendelete (2010. július 20.) az 1234/2007/EK tanácsi rendelet alkalmazásának szabályairól (behozatali vámok a gabonaágazatban) (HL L 187., 2010.7.21., 5. o.).

            I. MELLÉKLET
            A 642/2010/EU rendelet 1. cikkének (1) bekezdésében említett termékekre 2020. június 23-tól alkalmazandó behozatali vámok

                        KN-kód

                        Árumegnevezés

                        Behozatali vám (1)
                            (2)

                        (EUR/tonna)

                        1001 11 00

                        KEMÉNYBÚZA (durumbúza), vetőmag

                        0,00

                        1001 19 00

                        KEMÉNYBÚZA (durumbúza), kiváló minőségű, a vetőmag kivételével

                        0,00

                        közepes minőségű, a vetőmag kivételével

                        0,00

                        gyenge minőségű, a vetőmag kivételével

                        0,00

                        ex 1001 91 20

                        KÖZÖNSEGES BÚZA, vetőmag

                        0,00

                        ex 1001 99 00

                        KÖZÖNSÉGES BÚZA, kiváló minőségű, a vetőmag kivételével

                        0,00

                        1002 10 00

                        ROZS, vetőmag

                        4,65

                        1002 90 00

                        ROZS, a vetőmag kivételével

                        4,65

                        1005 10 90

                        KUKORICA, vetőmag, a hibrid kivételével

                        4,65

                        1005 90 00

                        KUKORICA, a vetőmag kivételével (3)

                        4,65

                        1007 10 90

                        CIROKMAG, a hibrid vetőmag kivételével

                        4,65

                        1007 90 00

                        CIROKMAG, a vetőmag kivételével

                        4,65

               (1)  Az importőr a 642/2010/EU rendelet 2. cikkének (4) bekezdése értelmében a következő vámcsökkentésekben részesülhet:

                        —

                        tonnánként 3 EUR, ha a kirakodási kikötő a Földközi-tenger partján (a Gibraltári-szoroson túl) vagy a Fekete-tenger partján található, amennyiben az áruk az Atlanti-óceánon vagy a Szuezi-csatornán keresztül érkeznek az Unióba,

                        —

                        tonnánként 2 EUR, ha a kirakodási kikötő Dániában, Észtországban, Írországban, Lettországban, Litvániában, Lengyelországban, Finnországban, Svédországban, az Egyesült Királyságban vagy az Ibériai-félsziget atlanti-óceáni partján van, amennyiben az áruk az Atlanti-óceánon keresztül érkeznek az Unióba.

               (2)  A 1001 11 00, a 1001 19 00, az ex 1001 99 00 (kiváló minőségű közönséges búza, a vetőmag kivételével), a 1002 10 00 és a 1002 90 00 KN-kód alá tartozó, Kanadából származó termékek esetében a behozatali vámot a 642/2010/EU rendelet 2. cikkének (5) bekezdése szerint kell kiszámítani.

               (3)  Az importőr tonnánként 24 EUR átalány-vámcsökkentésben részesülhet, amennyiben a 642/2010/EU rendelet 3. cikkében megállapított feltételek teljesülnek.

            II. MELLÉKLET
            Az I. mellékletben megállapított vámok kiszámításánál figyelembe vett adatok

               1.
               A 642/2010/EU rendelet 2. cikkének (2) bekezdésében említett referencia-időszakra vonatkozó átlagértékek:

                           (EUR/tonna)

                           Közönséges búza (1)

                           Kukorica

                           Tőzsde

                           Minneapolis

                           Chicago

                           Tőzsdei árfolyam

                           183,142

                           115,120

                           Felár a Mexikói-öböl esetében

                           -

                           24,873

                           Felár a Nagy-tavak esetében

                           42,705

                           -

               2.
               A 642/2010/EU rendelet 2. cikkének (2) bekezdésében említett referencia-időszakra vonatkozó átlagértékek:

                           Szállítási költség: Mexikói-öböl–Rotterdam:

                           12,390

                           Szállítási költség: Nagy-tavak–Rotterdam:

                           36,075

               (1)  Tonnánként 14 EUR felárral együtt (a 642/2010/EU rendelet 5. cikkének (3) bekezdése).


title: A Bizottság (EU) 2020/867 végrehajtási rendelete (2020. június 18.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról [„Aprutino Pescarese” (OEM)]

text:
                  25.6.2020

                  HU

                  Az Európai Unió Hivatalos Lapja

                  L 201/4

         A BIZOTTSÁG (EU) 2020/867 VÉGREHAJTÁSI RENDELETE
         (2020. június 18.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról [„Aprutino Pescarese” (OEM)]
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Olaszország kérelmét, amely az 1263/96/EK bizottsági rendelet (2) alapján bejegyzett „Aprutino Pescarese” oltalom alatt álló eredetmegjelöléshez kapcsolódó termékleírás módosításának jóváhagyására irányul.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet (3) az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában.

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            Az „Aprutino Pescarese” (OEM) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 18-án.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  A 2081/92/EGK tanácsi rendelet 17. cikkében megállapított eljárás szerint a földrajzi jelzések és eredetmegjelölések bejegyzéséről szóló 1107/96/EK rendelet mellékletének kiegészítéséről (HL L 163., 1996.7.2., 20. o.).

            (3)  HL C 44., 2020.2.10., 37. o.


title: A Bizottság (EU) 2020/868 végrehajtási rendelete (2020. június 18.) az egyes áruk Kombinált Nómenklatúra szerinti besorolásáról szóló (EU) 2016/1140 bizottsági végrehajtási rendelet hatályon kívül helyezéséről

text:
                  25.6.2020

                  HU

                  Az Európai Unió Hivatalos Lapja

                  L 201/5

         A BIZOTTSÁG (EU) 2020/868 VÉGREHAJTÁSI RENDELETE
         (2020. június 18.)
         az egyes áruk Kombinált Nómenklatúra szerinti besorolásáról szóló (EU) 2016/1140 bizottsági végrehajtási rendelet hatályon kívül helyezéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     Az (EU) 2016/1140 végrehajtási rendelettel (2) a Bizottság a 2658/87/EGK tanácsi rendelet (3) I. mellékletében szereplő Kombinált Nómenklatúrába két terméket sorolt be más vegyipari termékként vagy készítményként a 3824 90 96 KN-kód alá, amelyek közül az egyik egy önmelegedő fájdalomenyhítő tapasz, a másik pedig egy önmelegedő fájdalomenyhítő öv.

                     (2)

                     A Bíróság a C-182/19. sz. ügyben hozott ítéletében (4) kimondta, hogy az (EU) 2016/1140 végrehajtási rendelet érvénytelen.

                     (3)

                     A jogbiztonság érdekében a Bíróság által érvénytelennek nyilvánított jogi aktust hivatalosan törölni kell az uniós jogrendből.

                     (4)

                     Az (EU) 2016/1140 végrehajtási rendeletet ezért hatályon kívül kell helyezni.

                     (5)

                     Az e rendeletben előírt intézkedések összhangban vannak a Vámkódexbizottság véleményével.

                     (6)

                     mivel az (EU) 2016/1140 végrehajtási rendelet a Bíróság 2020. március 26-án hozott ítéletét követően nem alkalmazható, a jogbiztonság és a jogi egyértelműség biztosítása érdekében e rendeletnek sürgősen hatályba kell lépnie,

               ELFOGADTA EZT A RENDELETET:

            1. cikk

                        Az (EU) 2016/1140 végrehajtási rendelet hatályát veszti.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 18-án.

                  a Bizottság részéről,

                  az elnök nevében,

               Philip KERMODE

                  megbízott főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Bizottság (EU) 2016/1140 végrehajtási rendelete (2016. július 8.) egyes áruk Kombinált Nómenklatúra szerinti besorolásáról (HL L 189., 2016.7.14., 1. o.).

            (3)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

            (4)  A Bíróság által a C-182/19. sz., Pfizer Consumer Healthcare Ltd ügyben hozott, 2020. március 26-i ítélet, ECLI:EU:C:2020:243.